SKRIFTLIG FORESPØRGSEL E-3450/00

af Jean-Claude Fruteau (PSE) til Rådet

(8. november 2000)

Om: Liberalisering af fællesskabsmarkedet for de mindst udviklede lande

Den 10. oktober 2000 tog Rådet positivt mod et initiativ fra Kommissionen, der havde til formål at give toldfritagelse uden kvantitative begrænsninger for produkter med oprindelse fra de mindst udviklede lande (LDC).

Liberaliseringen af rettigheder og kontingenter for alle varer fra de mest fattige lande på vores planet vil bevirke, at begrænsningerne for adgang til fællesskabsmarkedet for følsomme varer såsom bananer, ris eller endog sukker afskaffes.

For disse tre varer foreslås liberaliseringen i tre faser i løbet af tre på følgende måde:

- mindst 20 % den 1. januar 2001,

- mindst 50 % den 1. januar 2002,

- mindst 80 % den 1. januar 2003,

- fuldstændig liberalisering den 1. januar 2004.

Hvis dette forslag vedtages i dets nuværende form, ville det have en direkte og skæbnesvanger indvirkning på den traditionelle produktion i regionerne i den yderste periferi og i særdeleshed i de oversøiske departementer. Eksempelvis er La Réunion som en integreret del af Den Europæiske Union med hensyn til sin produktion underlagt betydeligt større sociale omkostninger end de mindst udviklede lande. Hvis liberaliseringen gennemføres vil vores ø dermed befinde sig i en meget vanskelig situation i forhold til Madagaskar eller Comorerne.

Hvilke foranstaltninger agter Rådet at træffe for at beskytte Fællesskabets producenter af ris, bananer og sukker?

Svar

(26. februar 2001)

Rådet understreger først og fremmest, at forslaget til forordning, der har til formål at give produkter fra de mindst udviklede lande toldfritagelse uden nogen kvantitativ begrænsning, på nuværende stadium er forelagt til gennemgang i Rådets kompetente tekniske instanser inden for handelspolitik; Rådet vil træffe afgørelse om dette forslag på et senere tidspunkt.

Dette forslag udspringer af Fællesskabets initiativ, der har til formål at forbedre markedsadgangen for de mindst begunstigede økonomier, som allerede er indskrevet i den ny partnerskabsaftale med AVS-landene, undertegnet den 23. juni 2000 i Cotonou.

I artikel 37, stk. 9 i denne aftale hedder det, at Fællesskabet i 2000 indleder en proces, som ved udgangen af de multilaterale handelsforhandlinger og senest i 2005 munder ud i toldfri adgang for stort set alle produkter fra de mindst udviklede lande.

Desuden erindrer Rådet om, at Fællesskabet er verdens største importør af produkter fra de mindst udviklede lande, og at allerede mere end 99 % af handelen med disse lande nyder godt af toldfri adgang enten i kraft af Lomé-konventionen eller arrangementet med generelle præferencer.

Med hensyn til bestemmelserne vedrørende Fællesskabets producenter af bananer, ris eller sukker skal der henvises til forordningerne om de fælles markedsordninger for de respektive markeder(1).

Med hensyn til bananer erindrer Rådet om, at denne fælles markedsordning bl.a. tager sigte på, at EF-produkterne kan afsættes til priser, der sikrer producenterne en rimelig indtægt. I denne ordning findes der på den ene side en række strukturelle foranstaltninger og på den anden side en udligningsstøtteordning i tilfælde af, at EF-producenterne lider indtægtstab. Desuden gives der yderligere hjælp til en eller flere producerende regioner, når gennemsnitsindtægten for produktionen der er væsentligt lavere end den gennemsnitlige indtægt i Fællesskabet.

I forslaget om ændring af den fælles markedsordning for bananer, som Kommissionen forelagde i november 1999, noterer den, at et af målene med den foreslåede midlertidige ordning er at tillade de regioner i Fællesskabet, der producerer bananer, at foretage de nødvendige tilpasninger i en situation med et friere marked, og at en passende brug af de ressourcer, der er afsat til medlemsstaterne i form af strukturfonde inden for rammerne af Fællesskabets mål på dette område, kunne vise sig betydningsfuld i denne proces.

Med hensyn til ris findes der i den nugældende forordning et system med interventionspriser i Fællesskabet, hvorved producenterne garanteres et finansielt sikkerhedsnet, og nationale basisarealer, for hvilke der er ydet producenterne en godtgørelse pr. dyrket hektar; i den forbindelse er der fastsat højere beløb til Fransk Guyana samt et basisareal, der adskiller sig fra Frankrigs europæiske område; der findes særlige importbestemmelser for det franske oversøiske departement Réunion med henblik på forsyningerne af uafskallet ris og hvid ris.

I Kommissionens forslag om ændring af den fælles markedsordning for ris, som den forelagde for Rådet i juni 2000, og som stadig er under drøftelse, hæves den nuværende importtoldtarif til niveauet i den tarif, der er fastsat i fællesskabets GATT-liste. Dette vil ifølge Kommissionen øge fællesskabspræferencen.

Med hensyn til sukker foreskriver den nuværende ordning et produktionskvotesystem pr. medlemsstat og pr. kategori af sukkerprodukter, minimumspriser for roer, interventionspriser for sukker samt særlige interventionspriser for sukker i Den Europæiske Unions underskudsområde; denne ordning skal garantere producenterne og sukkerfabrikanterne en stabil og regelmæssig indkomst.

Desuden gives der en tillægsstøtte til raffinering af rårørsukker, der er produceret i de franske oversøiske departementer med henblik på at genoprette balancen i prisbetingelserne mellem dette sukker og det importerede præferencesukker, som ikke pålægges nogen importafgift inden for rammerne af AVS-ordningen. For at sikre en optimal forsyning af raffinaderierne tages der hensyn til mængderne af sukker fra de oversøiske departementer og præferencesukker til direkte forbrug i en EF-forsyningsprognose.

Formålet med det nye forslag om en reform af markedsordningen for sukker, som Kommissionen forelagde Rådet i oktober 2000, og som er ved at blive gennemgået, er at foretage mindre ændringer af den gældende ordning; i den forbindelse tages der under alle omstændigheder hensyn til Fællesskabets fjernområder.

Rådet vil ligeledes tage hensyn til de udtalelser, som Europa-Parlamentet vil forelægge for hvert af de ovennævnte sektorspecifikke forslag.

Desuden kan Rådet forsikre det ærede medlem om, at det på grundlag af forslaget om de mindst udviklede lande meget nøje vil undersøge dette forslags mulige indflydelse på de berørte EF-producenter og vil holde sig for øje, at det er nødvendigt at sikre sammenhængen mellem den foreslåede liberaliseringsforanstaltning og de sektorspecifikke reformer, der er under drøftelse.

(1) Forordning (EØF) nr. 404/93, (EFT L 142 af 12.6.1993) for bananer, (EØF) nr. 3072/95 (EFT L 329 af 30.12.1995) for ris og (EØF) nr. 2038/1999 (EFT L 252 af 25.9.1999) for sukker.